পুর পরিবারের নতুন সদস্য হয়েও উন্নয়নে পিছিয়ে নেই জোকার তিনটি ওয়ার্ড। কলকাতা পুরসভার ১৪২, ১৪৩ এবং ১৪৪ নম্বর ওয়ার্ডে ঢেলে সাজছে পানীয় জল পৌঁছে দেওয়ার ব্যবস্থা। 
‘কলকাতা এনভায়রনমেন্টাল ইমপ্রুভমেন্ট ইনভেস্টমেন্ট প্রোগ্রামে’র (কেইআইআইপি) আওতায় ওই প্রকল্পের কাজ শুরু হয়েছে। তিনটি ওয়ার্ডে প্রায় ৫৪ কিলোমিটার লম্বা পাইপ লাইন বসিয়ে বাড়ি বাড়ি পৌঁছে দেওয়া হবে জলের সংযোগ। পাশাপাশি, বসছে ফেরুলও। পুরসভা সূত্রের খবর, পরিষেবা দেওয়ার প্রশ্নে পরিকাঠামো তৈরিতে কোনও ফাঁক রাখতে চাইছেন না কর্তৃপক্ষ।
তিনটি ওয়ার্ড মিলে প্রায় লাখখানেক মানুষের বাস। গড়পড়তা ২৫ থেকে ৩০ হাজার পরিবারের কাছে ২৪ ঘণ্টা জল পৌঁছে দেওয়ার লক্ষ্যমাত্রা রয়েছে। মূল প্রকল্পে দু’টি ‘বুস্টার পাম্পিং স্টেশন’ ছাড়াও ছ’টি ‘ওভারহেড রিজার্ভার’ তৈরি করা হচ্ছে। প্রসঙ্গত, কেইআইআইপি’র প্রকল্পের আওতায় বেহালার বিভিন্ন অংশে নিকাশি ব্যবস্থারও সংস্কার করা হচ্ছে।
প্রকল্পগুলি সম্পূর্ণ হলে জোকার তিনটি ওয়ার্ডের অন্তর্গত হাঁসপুকুর, কচুয়া, ২২ বিঘা, গোপালনগর, দলিলচক, সজনেবেড়িয়া, হরিদেবপুর, রামজীবনপুর, মল্লিকপুকুর, কৃষ্ণনগর-সহ বিস্তীর্ণ এলাকার বাসিন্দারা এর আওতায় আসবেন। 
১৪৪ নম্বর ওয়ার্ডের কাউন্সিলর রঘুনাথ পাত্র জানান, ইতিমধ্যেই প্রান্তিক এবং কোম্পানিপুকুরে দু’টি বুস্টার পাম্পিং স্টেশন তৈরির কাজ শুরু হয়ে গিয়েছে। গার্ডেনরিচ থেকে জল এনে তা দু’টি ‘বুস্টার পাম্পিং স্টেশনে’র মাধ্যমে ছ’টি ‘ওভারহেড রিজার্ভারে’ তোলা হবে। তারপর তা পাইপলাইনের মাধ্যমে বাড়িতে বাড়িতে পৌঁছবে। 
প্রকল্পের সঙ্গে যুক্ত এক আধিকারিক বলেন, “প্রকল্পের জন্য ঋণ মিলেছে এশিয়ান ডেভেলপমেন্ট ব্যাঙ্ক থেকে। প্রকল্পেও আওতায় বাসিন্দাদের কাছে পরিশ্রুত পানীয় জল এবং উন্নত নিকাশি পরিষেবা পৌঁছে দেওয়ার পাশাপাশি ফেরুলের বিষয়টিও শর্তের মধ্যে রয়েছে।” 
রঘুনাথ বলেন, “তিনটি ওয়ার্ডে রাস্তা, আলোর এবং নিকাশির সংস্কার হলেও পরিশ্রুত পানীয় জল নিয়ে কিছু অসুবিধে ছিল। এবার ওই সমস্যা থাকবে না।” স্থানীয় বাসিন্দা স্বপন ইশার বলেন,“উন্নত পরিষেবা পাওয়ার বিষয়টি গুরুত্বপূর্ণ। তার জন্য ন্যায্য কর দিতেও আমাদের কোনও আপত্তি নেই।”